SL Uradni list Evropske unije C 127/9

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 127/07)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ENOTNI DOKUMENT

„STEIRISCHE KÄFERBOHNE“

EU št.: AT-PDO-0005-01272 – 04.11.2014

ZOP ( X ) ZGO ( )

1. Ime

„Steirische Käferbohne“

2. Država članica ali tretja država

Avstrija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Steirische Käferbohne“ označuje dvobarvno lisasto ali marmorirano sorto botanične vrste Phaseolus coccineus L. (turški fižol), ki je prilagojena opredeljenemu geografskemu območju. Prodaja se tako v obliki suhih fižolovih zrn kot v obliki pripravljenega živila. Kot svež proizvod je zaradi omejenega roka uporabnosti na voljo samo za kratek čas.

Fizične lastnosti suhih fižolovih zrn „Steirische Käferbohne“ so naslednje:

— teža 1 000 čistih semen: znaša najmanj 1 200 g;

— oblika semena: široka, v obliki ledvic;

— barve: dvobarvna (od vijoličasto-črne do rjavo-bež);

— razporeditev drugotne barve: lisasta ali marmorirana.

Najpogosteje uporabljeni sorti, ki ustrezata zgornjemu opisu, sta „bonela“ in „melange“, ki sta vpisani v nacionalni in evropski register sort. Dovoljena so tako semena fižola „Steirische Käferbohne“, ki jih štajerski kmetje sami selektirajo, kot nove sorte, če ustrezajo zgornjemu opisu proizvoda „Steirische Käferbohne“.

„Steirische Käferbohne“ ima lahko različno barvno intenziteto in čistost, vendar je zaradi lisastega ali marmoriranega vzorca zlahka razpoznaven. Enobarvni fižol in fižol z belo kot osnovno barvo (barva z največjim deležem) sta dovoljena samo v okviru nizke ravni tolerance do 5 % celotne teže.

Minimalne zahteve za suh fižol, pripravljen za prodajo, so naslednje.

Največji dovoljeni delež zlomljenih fižolovih zrn znaša 10 % celotne teže. Oblikovno in/ali barvno odstopanje od opredeljenega opisa je lahko največ 5 % celotne teže.

Proizvod „Steirische Käferbohne“ se lahko namoči, skuha v vodi ali nad paro ali pripravi na podoben način. Tako fižol postane bistveno večji in težji, barva pa se spremeni v rjavkasto. Običajno in tudi dovoljeno je dodajanje tekočin (npr. voda, kis itn.). Prav tako je dovoljeno dodajanje trdnih snovi (npr. sol, sladkor, sredstva za kisanje ali podobno) kot konzervansov in začimb. Pri pripravi uporabljen suh proizvod mora 100-odstotno vsebovati fižol „Steirische Käferbohne“, lahko pa vsebuje največ 10 % zlomljenih fižolovih zrn.

Sestavine:

100 g kuhanega fižola „Steirische Käferbohne“ ima v povprečju 396 kJ energijske vrednosti in vsebuje okrog 7,08 g beljakovin, 0,77 g maščobe, 11,55 g ogljikovih hidratov in 6,35 g vlaknin. Povprečne vrednosti izbranih sestavin v užitnem delu 100 g suhih zrn so 17,59 g beljakovin, 1,68 g maščobe, 27,95 g ogljikovih hidratov, 34,4 g vlaknin. Energijska vrednost znaša 1 112 kJ. Vse vrednosti navedenih sestavin so odvisne od naravnih nihanj.

3.3 Krma (samo za proizvode živalskega izvora) in surovine (samo za predelane proizvode)

Fižol, ki se uporablja kot semenski material, mora biti jasno označen kot „Steirische Käferbohne“. Semenski material, ki ga kmetje sami pridelajo oz. selektirajo, mora izvirati izključno iz opredeljenega območja.

3.4 Posebne faze proizvodnje, ki jih je treba izvajati na opredeljenem geografskem območju

Gojenje fižola „Steirische Käferbohne“ in vsi koraki priprave proizvoda „Steirische Käferbohne“ za neposredno uživanje se morajo izvajati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Fižol „Steirische Käferbohne“ se daje na trg kot svež proizvod (v omejenih količinah), suh fižol in pripravljen proizvod, označen pa je kot ZOP „Steirische Käferbohne“.

Prevodi imena „Steirische Käferbohne“ so dovoljeni ob hkratni navedbi izvirnega imena „Steirische Käferbohne“ v nemškem jeziku.

4. Jedrnata opredelitev geografskega območja

Zvezna dežela Štajerska

5. Povezava z geografskim območjem

5.1 Posebnosti geografskega območja

Ilirsko podnebje in tla (lahka do srednje težka apnenčasta, humusna in ilovnata tla, bogata z minerali) na območju pridelave ter sorte, ki se uporabljajo na opredeljenem geografskem območju, prispevajo k optimalnemu razvoju značilnosti fižola „Steirische Käferbohne“, tako njegovega videza in okusa kot njegovega pridelka. Geografski položaj območja pridelave na avstrijskem Štajerskem kaže na vzporednice s podnebjem izvornih območij pridelave rastline Phaseolus coccineus L. na severu Mehike in v Gvatemali (Srednja Amerika), zaradi česar je možno uspešno kultiviranje fižola „Steirische Käferbohne“. Zaradi zelo pogoste visoke vlažnosti zraka (10–20 soparnih dni) kot posledice tamkajšnjega podnebja, obilnih padavin v poletnih mesecih ob hkratni oslabitvi ekstremnih vremenskih pojavov ter zaradi pomanjkanja vetra in na splošno višjih temperatur (visoko število sončnih ur in temperature nad 20 °C sredi poletja), zlasti v času cvetenja, fižol „Steirische Käferbohne“ zelo dobro uspeva, tako pa lahko tudi doseže svojo razpoznavno velikost (v smislu teže 1 000 čistih semen). V primerjavi z navadnim fižolom za optimalno rast potrebuje bistveno več vlažnosti, ki je zagotovljena z obilnimi padavinami na opredeljenem geografskem območju, saj huda suša fižolu „Steirische Käferbohne“ škodi. Prav tako je ta fižol občutljiv na pozebo in zlasti v času cvetenja potrebuje dovolj toplote in vode, čeprav ima bistveno višjo raven tolerance za mraz in mokroto kot druge vrste fižola. Take idealne pogoje za rast je v primerjavi z drugimi območji v Avstriji mogoče najti samo na opredeljenem geografskem območju.

Specializirano znanje pridelovalcev je pomemben dejavnik za zagotavljanje kakovostnih značilnosti fižola „Steirische Käferbohne“. Zahvaljujoč znanju in izkušnjam regionalnih pridelovalcev v zvezi s sistemom in metodami pridelovanja fižola ter nadaljnjemu žlahtnjenju semenskega materiala na Štajerskem (gojenje fižola „Steirische Käferbohne“ na Štajerskem dokazano sega v 19. stoletje) je bilo moč zagotoviti še boljše prilagajanje podnebju in značilnostim tal na geografskem območju. Iz tega izhajata vrsti fižola „bonela“ in „melange“, ki se zlasti uporabljata za pridelavo ZOP „Steirische Käferbohne“. Kmetje na opredeljenem območju še vedno sami selektirajo semena, tako kot že od začetka pridelovanja fižola na Štajerskem. Skozi stoletja se je iz te selekcije razvil štajerskemu podnebju bolje prilagojeni fižol „Steirische Käferbohne“ z izrazitim večbarvnim lisastim ali marmoriranim vzorcem, značilno teksturo in okusom.

Strokovna usposobljenost pridelovalcev v tej regiji temelji na tradicionalnem kmečkem in obrtnem znanju pri selekciji semena, vzdrževanju sorte, oblikah kultiviranja, izbiri primernih podpornih rastlin za mešano pridelavo (npr. s koruzo), tehnikah pridelave in pobiranja rastlin, določanju ustreznega časa za pobiranje pridelka ter skrbnem sušenju in posebni pripravi pridelka, kar se je skozi generacije izpopolnjevalo in je odločilno za videz, okus in pridelek fižola „Steirische Käferbohne“.

5.2 Posebnosti proizvoda

Fižol „Steirische Käferbohne“, ki se pridobiva iz semena rastline Phaseolus coccineus L., posebej selektiranega na opredeljenem geografskem območju, se od drugih vrst fižola jasno razlikuje po svoji posebni barvi in vzorcu (dvobarvni od vijoličasto-črne do rjavo-bež, lisast ali marmoriran) ter razpoznavni velikosti (najmanj 1 200 g teže 1 000 čistih semen). Med pripravo za neposredno uživanje se fižol zaradi visoke ravni absorpcije vode poveča za približno dvakrat. Fižol „Steirische Käferbohne“, pripravljen za neposredno uživanje, ima podoben okus kot kostanj, pa tudi rahlo po oreščkih. Tekstura je fina in kremasta, fižol se v ustih raztopi in ni mokast. Posebnost fižola „Steirische Käferbohne“ je, da se lahko uporablja tako v pikantnih kot tudi v sladkih jedeh.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Fižol „Steirische Käferbohne“ se pridobiva izključno na podlagi vzajemnega delovanja naravnih okoliščin (značilnosti podnebja in tal) in tradicionalnega znanja pridelovalcev na geografskem območju. Odlikuje se po svoji velikosti, izraziti dvobarvni razporeditvi barve in vzorca, po tem, da ni mokast, ter po finem, kremastem okusu po oreščkih. Pogoj za te lastnosti so podnebje, sestava tal na območju pridelovanja ter uporabljene in na opredeljenem geografskem območju selektirane, vzgojene in vzdrževane vrste fižola. Regionalni pridelovalci so se več generacij na strokovni ravni ukvarjali s tem posebnim fižolom na avstrijskem Štajerskem, kar je privedlo do tega, da so štajerski kmetje lastna semena selektirali tako dolgo, dokler niso iz te selekcije razvili vrst fižola, ki so optimalno prilagojene geografskim pogojem na opredeljenem območju in neposredno vplivajo na kakovost in značilnosti proizvoda v smislu njegove velikosti in barve, barvne intenzitete in čistosti, teksture in okusa. Humusna in ilovnata tla, bogata z minerali in močno apnenčasta, omogočajo popoln razvoj semen fižola „Steirische Käferbohne“. Tako sestava tal kot podnebne razmere med zorenjem součinkujejo ter pogojujejo velikost, okusnost in pridelek fižola. To vztrajno prilagajanje oz. selekcija lastnega semenskega materiala in stalno vzdrževanje sort, ki služijo odpravi mutacij in križanih sort, skupaj z značilnostmi tal in podnebnimi pogoji na opredeljenem geografskem območju vplivata na svojevrstnost proizvoda. Poznavanje lokalnih razmer in obstoječe znanje regionalnih pridelovalcev o gojenju geografsko prilagojenega semena, metodah pridelovanja in pobiranja pridelka ter določitvi ustreznega časa za pobiranje pridelka vodita k optimalnemu razvoju organoleptičnih lastnosti proizvoda.

„Steirische Käferbohne“ kot proizvod, značilen za opredeljeno regijo, prispeva k ohranjanju podeželske strukture. Privedel je k nastanku različnih kulinaričnih specialitet (najbolj znana jed je „Steirische Käferbohnensalat“ (solata iz štajerskega fižola)), odlikuje pa se tudi po najrazličnejših možnostih uporabe v kulinariki. Pomen in sloves proizvoda se odražata v močni zakoreninjenosti ter ozaveščenosti tamkajšnjih prebivalcev o fižolu „Steirische Käferbohne“ in njihovi identifikaciji z njim (ime, najrazličnejše možnosti uporabe v kulinariki, kulturne prireditve, uporaba pri dizajnu itn.)

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije je na voljo na: http://www.patentamt.at/Media/Steirische_Kaeferbohne_Antrag.pdf

ali neposredno na spletni strani avstrijskega patentnega urada Das Österreichische Patentamt (www.patentamt.at) z naslednjim vnosom: „Markenschutz/Schutzrechte/Herkunftsangabe“ (http://www.patentamt.at/Markenschutz/Schutzrechte/Herkunftsangabe/). Specifikacija je na voljo pod navedbo označbe kakovosti.

(1) UL L 343, 14.12.2012, str. 1.